Áhugamenn um veður og þeir sem fylgjast með sprettunni á vorin eru flestir sammála um að vorkoman nú sé með þeim betri í langan tíma . Gróður er víða kominn afar vel í gang og þannig var t.d. korn sem sáð var fyrr í vor farið að spíra í Melasveitinni þegar blaðamaður var á ferð nýverið , eins og lesa má um í Skessuhorni vikunnar . Bændur á Vesturlandi eru kátir því hægt er að setja lambfé út nánast jafnharðan . Á meðfylgjandi mynd er Aðalsteinn Árnason starfsmaður hjá Akraneskaupstað að slá grasflötina skammt frá Fjölbrautaskólanum á Akranesi í byrjun vikunnar . Grasið er eins og sjá má ágætlega sprottið og líklega mánuði á undan sprettunni í fyrravor .